b'\n_START_ARTICLE_\nSutra nikad ne umire\n_START_SECTION_\nProdukcija\n_START_PARAGRAPH_\nNakon \xc5\xa1to je Zlatno oko vratio pozornost na serijal, stvoren je pritisak da i njegov nasljednik bude jednako kvalitetan. Pritisak je do\xc5\xa1ao od studija MGM, koji je malo prije toga prodan milijarderu Kirku Kerkorianu koji je htio da se film objavi kad dionice studija dospiju na burzu, i publike \xc5\xa1irom svijeta. Producent Michael G. Wilson je rekao: "Vidite da je publika velika i pretpostavljam da ne \xc5\xbeelite objaviti film koji \xc4\x87e je razo\xc4\x8darati." Bio je ovo prvi film koji je objavljen nakon smrti Alberta R. Broccolija, koji je bio zadu\xc5\xbeen za produkciju svih filmova iz serijala. \xc5\xbdurba da se film zavr\xc5\xa1i podignula je bud\xc5\xbeet na oko 110 milijuna dolara._NEWLINE_Producenti nisu mogli privoliti Martina Campbella, redatelja filma Zlatno oko, da se vrati; njegov agent je rekao: "Martin jednostavno nije htio snimiti dva Bond filma zaredom". Umjesto njega, u rujnu 1996. je izabran Roger Spottiswoode. Pri\xc4\x8da vu\xc4\x8de korijene iz komada Donalda E. Westlakea, iako se ne zna \xc5\xa1to je utjecalo na njega. Bruce Feirstein, koji je radio na Zlatnom oku, napisao je prvotni scenarij, koji je nakon toga proslije\xc4\x91en Spottiswoodeu na preradu. U Londonu je okupio sedam holivudskih scenarista radi diskusije, a na kraju je izabrao Nicholasa Meyera da preradi scenarij. Na scenariju su radili i Dan Petrie mla\xc4\x91i i David Campbell Wilson, i to prije Feirsteina, kojem je vra\xc4\x87en za kona\xc4\x8dno dotjerivanje.\n_START_SECTION_\nScenarij\n_START_PARAGRAPH_\nKako romani Iana Fleminga nisu bili adaptirani, bila je potrebna potpuno nova originalna pri\xc4\x8da. Scenarij je zavr\xc5\xa1en nakon dugih i mukotrpnih rasprava. Spottiswoode je rekao da je MGM imao scenarij u sije\xc4\x8dnju 1997., a govorio je o povratku Hong Konga Kini, \xc5\xa1to se dogodilo u lipnju. To se nije moglo iskoristiti za film koji bi trebao biti premijerno prikazan krajem godine, pa su morali po\xc4\x8deti ispo\xc4\x8detka. Wilson je rekao "prvog dana snimanja nismo imali scenarij spreman za snimanje", a Pierce Brosnan je dodao "imali smo scenarij koji nije funkcionirao na nekim dijelovima." Daily Mail javio je o sva\xc4\x91i izme\xc4\x91u Spottiswoodea i producenata jer su potonji preferirali Petriejevu verziju. Rekli su i da Jonathan Pryce i Teri Hatcher nisu bili zadovoljni svojim novim ulogama, \xc5\xa1to je izazvalo daljnje prepiske. Do naslova se do\xc5\xa1lo slu\xc4\x8dajno: jedan od potencijalnih naslova bio je Tomorrow Never Lies (Sutra nikad ne la\xc5\xbee), a bio je faksiran MGM-u. Me\xc4\x91utim, zbog pogre\xc5\xa1ke je postao Tomorrov Never Dies, koji se MGM-u toliko svidio da su inzistirali da se upotrijebi. Naslov po prvi put nije imao veze s djelima Iana Fleminga, a i sam film prvi put nije koristio elemente iz njegovih radova, osim samog Bonda i g\xc4\x91ice. Moneypenny.\n_START_SECTION_\nSnimanje\n_START_PARAGRAPH_\nSporedno snimanje po\xc4\x8delo je 18. sije\xc4\x8dnja 1997. s Vicom Armstrongom u redateljskoj ulozi; uvodnu sekvencu snimili su u francuskim Pirinejima nakon \xc4\x8dega su se preselili u Portsmouth kako bi snimili pripreme Kraljevske mornarice za do\xc4\x8dek Kineza. Glavni dio snimanja po\xc4\x8deo je 1. travnja. Nisu mogli koristiti filmska studija Leavesden, koja su sagradili u napu\xc5\xa1tenoj tvornici Rolls-Roycea za Zlatno oko, budu\xc4\x87i da je George Lucas tu snimao film Ratovi zvijezda, Epizoda I, pa su sagradili hangare na drugoj napu\xc5\xa1tenoj industrijskoj lokaciji u blizini. Osim toga, koristili su se i glavnim studijom u studijima Pinewood._NEWLINE_Planirali su snimiti neke scene u gradu Ho \xc5\xa0i Min, u Vijetnamu, a odobrena im je i viza. To je poni\xc5\xa1teno nakon dva mjeseca planiranja, pa se snimanje moralo preseliti u Bangkok, na Tajland. Neki tvrde kako je kineska vlada izvr\xc5\xa1ila pritisak na Vijetnam, jer nisu bili zadovoljni pri\xc4\x8dom o korumpiranim kineskim generalima koji rade za medijskog tajkuna. Me\xc4\x91utim, Bond glasnogovornik Gordon Amell je tvrdio kako se Vijetnamcima nije svi\xc4\x91alo \xc5\xa1to bi se morala koristiti pirotehnika, dok je vijetnamski du\xc5\xbenosnik izjavio kako se to dogodilo zbog "mnogih slo\xc5\xbeenih razloga"._NEWLINE_Scene automobilske potjere snimane su tri tjedna, a automobilski park Brent Crossa (londonska robna ku\xc4\x87a) poslu\xc5\xbeio je kao simulacija Hamburga. U kaskaderskoj sceni u kojoj su zapaljena tri vozila pojavilo se vi\xc5\xa1e dima nego \xc5\xa1to je bilo potrebno, pa je jedan gra\xc4\x91anin pozvao vatrogasce. Kori\xc5\xa1tene su i dvije lokacije iz biv\xc5\xa1ih Bond filmova: ljubavna scena izme\xc4\x91u Brosnana i Hatcherove snimljena je golf klubu Stoke Poges, koji se pojavio i u Goldfingeru, a zaljev u kojem tra\xc5\xbee Carverov skriveni brod je otok Khow-Ping-Khan blizu Phuketa, na Tajlandu, koji je prethodno kori\xc5\xa1ten u filmu \xc4\x8covjek sa zlatnim pi\xc5\xa1toljem._NEWLINE_Tokom snimanja, pojavljivali su se navodi o nesuglasicama na setu. Daily Mail izvijestio je da Spottiswoode i Feirstein vi\xc5\xa1e ne razgovaraju te da su \xc4\x8dlanovi ekipe prijetili da \xc4\x87e dati otkaz, a jedan je rekao, "Sva radost i timski rad koji su bili Bondovo obilje\xc5\xbeje su potpuno nestali." To je demantirao Brosnan rekav\xc5\xa1i, "Nije to bilo ni\xc5\xa1ta do dobrih starih kreativnih nesporazuma", dok je Spottiswoode rekao, "Sve je sre\xc4\x91eno... Ni\xc5\xa1ta va\xc5\xbeno se nije dogodilo." Spottiswoode nije re\xc5\xbeirao sljede\xc4\x87i film, rekao je da su ga producenti zvali, ali je bio preumoran. Brosnan i Hatcherova kratko su se posva\xc4\x91ali jer je ona na set do\xc5\xa1la dan kasnije. Stvar je ubrzo rije\xc5\xa1ena, a Brosnan joj se ispri\xc4\x8dao nakon \xc5\xa1to je shvatio da je razlog njezina ka\xc5\xa1njenja bila - trudno\xc4\x87a.\n_START_SECTION_\nRadnja\n_START_PARAGRAPH_\nPri\xc4\x8da po\xc4\x8dinje s teroristima koji prodaju oru\xc5\xbeje negdje na ruskoj granici. MI6 je poslao Bonda na teren kako bi to istra\xc5\xbeio. Preko televizije, MI6 i britanska vojska prepoznaju ameri\xc4\x8dkog terorista Henryja Guptu (Rick Jay), kojeg je medijski mogul Eliot Carver poslao da kupi ameri\xc4\x8dki oda\xc5\xa1ilja\xc4\x8d za globalnu navigaciju (GPS). Britanci nare\xc4\x91uju raketni napad na tr\xc5\xbenicu oru\xc5\xbeja, ali tek nakon toga shva\xc4\x87aju kako se tu nalaze i sovjetska nuklearna torpeda, koja bi mogla ozra\xc4\x8diti podru\xc4\x8dje. Bond otima avion L-39 Albatross (na kojem se nalaze projektili) i odlazi u sigurnost; neopa\xc5\xbeen, Gupta nestaje s oda\xc5\xa1ilja\xc4\x8dem._NEWLINE_Eliot Carver (Jonathan Pryce) planira iskoristiti oda\xc5\xa1ilja\xc4\x8d kako bi izazvao rat izme\xc4\x91u Narodne Republike Kine i Ujedinjenog Kraljevstva, dok bi njegovo medijsko carstvo, Carver Media Group Network, eksluzivno donosilo sve vijesti. Uz pomo\xc4\x87 oda\xc5\xa1ilja\xc4\x8da, Gupta skre\xc4\x87e s putanje fregatu HMS Devonshire u Ju\xc5\xbenom kineskom moru, gdje se nalazi skriveni Carverov brod, \xc4\x8dija posada krade neke projektile s fregate. Carverov \xc4\x8dovjek za ru\xc5\xbene poslove, g. Stamper (G\xc3\xb6tz Otto), potapa fregatu i ru\xc5\xa1i jedan od dva kineska lovca koji su poslani kako bi istra\xc5\xbeili britansku prisutnost u kineskim vodama. Misle\xc4\x87i kako su ih napali Kinezi, admiral Roebuck daje M (Judi Dench) 48 sati da istra\xc5\xbei prije nego Kraljevska mornarica uzvrati._NEWLINE_Nakon \xc5\xa1to je MI6 uhvatio jedan la\xc5\xbeni signal s Carverova satelita, M \xc5\xa1alje Bonda kako bi istra\xc5\xbeio Carvera. Bond odlazi u Hamburg i zavodi Carverovu \xc5\xbeenu, Paris (Teri Hatcher), biv\xc5\xa1u djevojku; ona mu odaje informaciju koja \xc4\x87e mu pomo\xc4\x87i da se u\xc5\xa1ulja u Carverovo sjedi\xc5\xa1te i ukrade GPS oda\xc5\xa1ilja\xc4\x8d. Nakon \xc5\xa1to je Carver saznao za to, nare\xc4\x91uje da se ubiju Paris i Bond; ona je ubijena, on nije. Bond tada odlazi u Ju\xc5\xbeno kinesko more kako bi istra\xc5\xbeio olupinu Devonshirea, gdje otkriva kako nedostaje nekoliko projektila. Njega i Wai Lin (Michelle Yeoh), kinesku \xc5\xa1pijunku poslanu da istra\xc5\xbei potopljenu olupinu, zarobio je Stamper i odveo ih pod vijetnamsku upravu; uspijevaju pobje\xc4\x87i i po\xc4\x8dinju sura\xc4\x91ivati._NEWLINE_Obavje\xc5\xa1tavaju Kraljevsku mornaricu i kineske zrakoplovne snage o tome \xc5\xa1to se doga\xc4\x91a, pronalaze i ukrcavaju se na Carverov skriveni brod kako bi sprije\xc4\x8dili lansiranje ukradenih britanskih projektila na Peking. Tokom borbe na brodu, Carver ubija Guptu, rekav\xc5\xa1i kako mu je istekao ugovor, ali Bond ubija Stampera i Carvera i uni\xc5\xa1tava mehanizam za ometanje signala, \xc5\xa1to omogu\xc4\x87ava Kraljevskoj mornarici da ga vide brod i uni\xc5\xa1te ga.'